**ΧΑΙΡΕΤΙΣΜΟΣ**

**ΤΟΥ ΠΡΟΕΔΡΟΥ ΤΟΥ ΣΦΕΕ κ. ΠΑΣΧΑΛΗ ΑΠΟΣΤΟΛΙΔΗ**

**ΣΤΟ 11Ο ΠΑΝΕΛΛΗΝΙΟ ΣΥΝΕΔΡΙΟ ΥΓΕΙΑΣ**

*Αθήνα, 10 Δεκεμβρίου 2015*

Κυρίες και κύριοι

Ο τομέας της Υγείας, τον οποίο όλοι μας υπηρετούμε, είναι αδιαμφισβήτητα στον πυρήνα της ουσιαστικής προόδου μιας χώρας και απόλυτο μέτρο για την ασφάλεια των πολιτών και τη σχέση τους με το Kράτος.

Ωστόσο, - και ξεκινάω απευθείας από αυτό γιατί εκεί είναι το πραγματικό ζήτημα που πρέπει να αντιμετωπιστεί-, παρά το γεγονός ότι οι αναγκαίες διαρθρωτικές αλλαγές, όσα χρειάζονται να γίνουν για την εξασφάλιση της βιωσιμότητας του συστήματος Yγείας είναι κοινός τόπος, η θεωρητική συμφωνία στα βασικά σημεία δεν έχει γίνει πράξη.

Ο ΣΦΕΕ πιστεύει ότι η **συναντίληψη** που απαιτείται για να προχωρήσουμε με συνέπεια, ταχύτητα και δικαιοσύνη προς όλους -με προτεραιότητα φυσικά την ισότιμη και απρόσκοπτη πρόσβαση των ασθενών σε υψηλού επιπέδου υπηρεσίες υγείας-, σήμερα μπορεί να διαμορφωθεί αν δουλέψουμε με συντονισμό από την Πολιτεία για σαφείς στόχους.

Ο ΣΦΕΕ και οι εταιρίες- μέλη του, επενδύουν πολύ σε αυτό διατυπώνοντας με κάθε ευκαιρία την προσήλωση του Κλάδου στην προστασία της κοινωνίας από τις επιπτώσεις της ύφεσης.

**Στη διαμόρφωση ενός Εθνικού Σχεδίου για την Υγεία.**

Στο οποίο ο εξορθολογισμός θα έχει τη σωστή του έννοια, ως «επανασχεδιασμός των δυνατοτήτων».

Και δεν θα μεταφράζεται ως τυφλές περικοπές, οι οποίες απλώς βαθαίνουν τις παθογένειες και εξαντλούν τις υγιείς δυνάμεις του συστήματος.

Τις δυνάμεις από τις οποίες μπορεί να πάρει ώθηση η χώρα τόσο σε ότι αφορά στην Υγεία, όσο και σε ότι αφορά στον μεγαλύτερο κύκλο που την περιβάλλει. Στον κύκλο της Ανάπτυξης, των επενδύσεων, των εισροών στα δημόσια ταμεία.

**Ο Κλάδος του Φαρμάκου είναι κατεξοχήν μια τέτοια δύναμη.**

Η στενή συνεργασία των ελληνικών με τις πολυεθνικές εταιρίες δημιουργούν μια ενιαία ισχυρή φαρμακοβιομηχανία, που καλύπτει όλη την αλυσίδα, από την έρευνα μέχρι τα γενόσημα.

Και η οποία τώρα έχει συμπιεσμένες δυνατότητες.

Δυνατότητες που αν απελευθερωθούν θα αποτελέσουν την μεγαλύτερη εγγύηση για την βιωσιμότητα του συστήματος Υγείας.

**Καινοτομία στις θεραπευτικές επιλογές - Επενδυτικά σχέδια - Αξιοποίηση του εξαιρετικού επιστημονικού δυναμικού αλλά και των ιδεών νέων επιχειρηματιών στον τομέα της Υγείας.**

**Αρκεί σε πρώτη φάση να υπάρξει ένα περιβάλλον με λιγότερη αβεβαιότητα, με ρυθμισμένο τον τρόπο αποπληρωμής των οφειλών του Δημοσίου προς τις εταιρίες, με σταθερά οργανωμένη συνεργασία.**

Να αρχίσουμε από κάπου, ώστε τα πρώτα καλά αποτελέσματα να φορτίσουν θετικά τα επόμενα βήματα. Από εκεί που όλοι συμφωνούμε ότι είναι η βάσηενός βιώσιμου και σύγχρονου συστήματος Υγείας.

**Το πρώτο είναι το ζήτημα της ορθολογικής χρηματοδότησης του συστήματος με σαφή προτεραιότητα την πρωτοβάθμια φροντίδα υγείας.**

Και φυσικά τον έλεγχο των δαπανών και σε άλλα κέντρα κόστους εκτός φαρμάκου, τα οποία μάλιστα αποτελούν και το 85% του συνολικού προϋπολογισμού της Υγείας, εξοικονομώντας 1δις από τα δημόσια νοσοκομεία.

**Ένα δεύτερο ζήτημα,** ως κρίκος της ίδιας αλυσίδας εντάσσεται και το μείζον ζήτημα της ρύθμισης των χρεών του Δημοσίου προς τις φαρμακευτικές εταιρίες. Τόσο σε επίπεδο παραγωγής φαρμάκων, όσο και σε επίπεδο έρευνας για νέες θεραπείες η υγιής λειτουργία των εταιριών, η επίλυση του τεράστιου προβλήματος ρευστότητας από τα ανεξόφλητα χρέη του Δημοσίου, είναι τελικώς κοινωνικό ζήτημα, καθώς αφορά στην διάθεση κοινωνικού αγαθού.

**Και εδώ τίθεται το πιο κρίσιμο ζήτημα απ όλα. Το ζήτημα της πρόσβασης, χωρίς διακρίσεις, των ασθενών στις κατάλληλες θεραπείες, συμπεριλαμβανομένων των καινοτόμων θεραπειών.**

Ο ΣΦΕΕ έχει προτείνει την ανάπτυξη θεραπευτικών πρωτοκόλλων για τις 10 πιο δαπανηρές θεραπευτικές κατηγορίες και τη δημιουργία μητρώων ασθενών, ώστε να είναι εφικτός ο υπολογισμός των πραγματικών αναγκών.

Ενώ σε ότι αφορά στο κρίσιμο ζήτημα των κλινικών μελετών, έχουμε δώσει έναν πρώτο οδικό χάρτη που μπορεί να οδηγήσει σε τριπλασιασμό τους στα επόμενα τρία χρόνια.

Με προφανή οφέλη για τους ασθενείς, για την ενδυνάμωση με νέα γνώση και εργαλεία του επιστημονικού δυναμικού, αλλά και για την οικονομία.

Καθώς θα ενθαρρυνθούν οι πολυεθνικές φαρμακευτικές εταιρίες να επενδύσουν στην Ελλάδα, ανοίγοντας έτσι και άλλες, μεγαλύτερες προοπτικές για την ελληνική φαρμακοβιομηχανία.

Αξίζει σε αυτό το σημείο να αναφέρω πως για το 2014 οι επενδύσεις για κλινικές μελέτες στη χώρα μας άγγιξαν μόλις τα 100 εκατ. ευρώ, την ίδια ακριβώς στιγμή που στο Βέλγιο επενδύθηκαν 2 δισ. ευρώ αντίστοιχα σε έρευνα. Και αυτό λόγω του σταθερού, προβλέψιμου και ελκυστικού επενδυτικού περιβάλλοντος που έχουν δημιουργήσει.

**Κι όμως, η χώρα μας δεν αντιδρά «λογικά» σε αυτές τις ευκαιρίες.**

**Αυτό είναι το σημαντικότερο πρόβλημα που πρέπει να διαγνωστεί με επάρκεια.**

**(;) Γιατί δεν πετυχαίνει καμία πρόθεση σχεδιασμού;**

**(;) Γιατί δεν προχωρούν ακόμη και εκείνες οι διαρθρωτικές αλλαγές που φαίνονται προφανείς για την προστασία των ασθενών σήμερα, αλλά και σε βάθος χρόνου μέσα από ένα βιώσιμο σύστημα Υγείας;**

**Με δύο λόγια πως μπορούμε να θεραπεύσουμε την «δυσανεξία» της χώρας στην φαρμακευτική καινοτομία;**

**Ένα σχέδιο ολοκληρωμένης απάντησης σε αυτό το ερώτημα επιχειρεί η πρόσφατη Μελέτη του τομέα Οικονομικών της Υγείας της ΕΣΔΥ, στην οποία ο ΣΦΕΕ είχε την τιμή να συνδράμει.**

**Μια σημαντικότατη έρευνα για την ανάδειξη αφενός των λόγων για τους οποίους η φαρμακευτική καινοτομία είναι μονόδρομος, αφετέρου των σημείων που πρέπει να «φωτιστούν» καλά ώστε να είναι και απολύτως ασφαλής για όλους.**

**Περιγράφοντας, έτσι, τις συντεταγμένες ενός πλαισίου που μπορεί να εξασφαλίσει την ισότιμη πρόσβαση στην καινοτομία και ταυτόχρονα την ορθολογική κατανομή των πόρων.**

**Τις συντεταγμένες μιας νέας εθνικής πολιτικής για το Φάρμακο.**

**Έτσι όπως μπορούν να χαραχθούν**

* **από την ενσωμάτωση εναλλακτικών εργαλείων στη λήψη αποφάσεων για την τιμολόγηση και αποζημίωση των καινοτόμων φαρμακευτικών σκευασμάτων**
* **από την υιοθέτηση της αξιολόγησης της καινοτομίας μέσα από την εφαρμογή των διεθνώς ακολουθούμενων πρότυπων**
* **από την εφαρμογή ανοικτής, συμμετοχικής και συναινετικής διαδικασίας, η οποία θα προσδιορίσει σταθερούς και διαφανείς κανόνες.**

**Είναι πραγματικά μεγάλη χαρά για τον ΣΦΕΕ που συμμετέχει σε αυτό το ερευνητικό εγχείρημα που έχει μεγάλη δόση καινοτομίας αυτό καθ’ αυτό.**

Κυρίες και κύριοι,

Το φετινό Συνέδριο έχει ένα ιδιαίτερο ειδικό βάρος.

Πιστεύω ότι στον πυρήνα των τοποθετήσεων και του διαλόγου που θα ακολουθήσει αυτές τις δύο μέρες υπάρχει η πίεση για την ύπαρξη, επιτέλους, ενός σχεδίου, ενός χρονοδιαγράμματος συνεργασίας.

Με σαφείς στόχους.

Με αξιοποίηση των προτάσεων που έχουν δομήσει όλοι οι συμμετέχοντες.

Με συντονισμό από την Πολιτεία κάτω από μια πραγματικά νέα οπτική.

Με υπερβάσεις και ρεαλισμό, ώστε να δοθεί περιεχόμενο στο στόχο της βιωσιμότητας, της δικαιοσύνης και του εκσυγχρονισμού του Συστήματος Υγείας. Αυτό είναι που θα κάνει τους πολίτες να νιώσουν ασφαλείς μετά από τόσες περιπέτειες. Ίσως αυτός να είναι κι ο καλύτερος «πρόλογος» για την ανάκαμψη της χώρας.

Ο ΣΦΕΕ είναι σταθερά προσανατολισμένος σε μια τέτοια μεγάλη σύμπραξη. Και με πράξεις, με τεχνογνωσία, με νέες προτάσεις θα συνεχίσει να είναι στο πλευρό της Πολιτείας, της κοινωνίας, του κάθε ασθενή.

Σας ευχαριστώ θερμά,

Καλή αρχή στις εργασίες του Συνεδρίου.